**Arūnas Krotkus** (g. 1948 m. balandžio 4 d. Ąžuolytėje, Krekenavos valsčius) – Lietuvos fizikas, habilituotas fizinių mokslų daktaras.

Biografija
----------

1965 m. aukso medaliu baigė Panevėžio 1-ąją vidurinę mokyklą. 1970 m. baigė Vilniaus Vasltybinį universitetą. Čia 1974 m. apgyne fizikos ir matematikos mokslų kandidato (dabar – daktaro) disertaciją tema „Karštujų elektronų magnetovarža germanyje" (vadovas Konstantinas Repšas, o 1987 m. – fizikos ir matematikos mokslų daktaro (dabar – habilituoto fizinių mokslų daktaro) disertaciją tema „Srovės nestabilumai siauratarpiuose puslaidininkiuose".

Nuo 1970 m. dirba Puslaidininkių fizikos institute, 1988–1992 m. – direktoriaus pavaduotojas, 1992–1994 m. – senato pirmininkas, nuo 1992 m. – Optoelektronikos laboratorijos vedėjas. 1992–2006 m. Vilniaus universiteto, 1992–1994 m. ir Vilniaus Gedimino technikos universiteto dėstytojas, nuo 1992 m. – profesorius.

Dirbo mokslinį darbą Stokholmo Karališkajame technologijos institute (Švedija), Australijos valstybiniame universitete (Australija), Berlyno Pauliaus Drudės bei Henricho Herco institutuose (Vokietija), Savojos universitete (Prancūzija).

1994–2004 m. buvo Lietuvos mokslų akademijos narys ekspertas, 1995–1999 m. – Lietuvos fizikų draugijos tarybos narys.

Nuo 1991 m. buvo mokslinio žurnalo „Lithuanian Journal of Physics", nuo 1994 m. – žurnalo „Ryšių technikos naujienos" (ėjo iki 2004 m.), nuo 2016 m. - "Journal of Physics D: Applied Physics" redaktorių kolegijų narys.

Mokslinė veikla
---------------

Mokslinių tyrimų sritys: itin spartūs procesai puslaidininkiuose ir sparčiųjų puslaidininkinių prietaisų fizika, optoelektronika ir puslaidininkinių terahercų dažnių ruožo prietaisų, saulės elementų kūrimas, lazerinių diodų fizika, trumpų šviesos impulsų generacija, netiesiniai optiniai reiškiniai puslaidininkiuose. Daugiau kaip 200 mokslinių straipsnių, daugiau kaip 25 išradimų autorius.

Bibliografija
-------------

* Z. Dobrovolskis, Arūnas Krotkus. *Электропроводность узко-щелевых полупроводников* (liet. *Elektronų pernaša siauratarpiuose puslaidininkiuose*). Vilnius: „Mokslas", 1988. – 192 p.:iliustr.
* Arūnas Krotkus. *Puslaidininkių optoelektronikos sistemos ir prietaisai*. Vilnius: „Progretus", 2008. – 192 p.:iliustr.
* Daumantas Čiplys, Arūnas Krotkus, Valerijus Smilgevičius. *Šviesolaidžių optika*. Vilnius: Vilniaus universiteto leidykla, 2008. – 185 p.:iliustr. ISBN 978-9955-33-342-5

Įvertinimas
-----------

* 1988 m. – LTSR valstybinė premija.
* 2003 m. – Lietuvos didžiojo kunigaikščio Gedimino ordino Karininko kryžius.
* 2009 m. - Lietuvos mokslo premija.

Šaltiniai
---------

1. ↑  Panevėžio rajono biblioteka: Kraštotyros kalendorius[neveikianti nuoroda]. Nuoroda tikrinta 2008-12-16.
2. ↑  Lietuvos mokslininkų (registruojamų pagal išduotus mokslo laipsnių diplomus) sąrašas: Fiziniai mokslai Archyvuota kopija 2014-02-22 iš Wayback Machine projekto.. Nuoroda tikrinta 2008-12-16.
3. 1 2 3  Projektas SELITEC: Arūnas Krotkus Archyvuota kopija 2005-02-27 iš Wayback Machine projekto.. Nuoroda tikrinta 2008-12-16.
4. ↑  LFD valdyba iki 1999 09 17. Nuoroda tikrinta 2008-12-16.
5. ↑  Lazerinių tyrimų centras: Prof. Arūnas Krotkus. Nuoroda tikrinta 2008-12-16.
6. 1 2  *Arūnas Krotkus*. Visuotinė lietuvių enciklopedija, T. XI (Kremacija-Lenzo taisyklė). – Vilnius: Mokslo ir enciklopedijų leidybos institutas, 2007. 133 psl.
7. ↑  Apdovanotųjų asmenų duomenų bazė[neveikianti nuoroda]. Nuoroda tikrinta 2008-12-10.